**Znižano plačilo vrtca**

**Vir: http://www.mddsz.gov.si/si/uveljavljanje\_pravic/socialna\_zakonodaja/znizano\_placilo\_vrtca/**

Upravičenci

Znižano plačilo vrtca lahko uveljavljajo starši**za otroke, ki so vključeni v javni vrtec, zasebni vrtec s koncesijo ter zasebni vrtec, ki se financira iz občinskega proračuna.**

Staršem pripada pravica do znižanega plačila vrtca **od prvega dne naslednjega meseca po vložitvi vloge, od 1. 9. 2014 dalje pa se podeli za obdobje enega leta**, in ne tako kot je veljalo do sedaj, za koledarsko leto. Če med upravičenostjo do pravice pride do spremembe dejstev in okoliščin, ki vplivajo na priznanje pravice, CSD o pravici odloči na novo..

**Novost od 1. decembra 2018 dalje**:

Skladno z Zakonom o spremembah in dopolnitvi Zakona o uveljavljanju pravic iz javnih sredstev (ZUPJS-H) se za pravice do znižanega plačila vrtca, ki se iztečejo v decembru 2018 ali kasneje, uvaja mesečno avtomatično podaljševanje pravice. Navedeno pomeni, da se vloge za podaljševanje pravic do znižanega plačila vrtca (če ste upravičenec do pravice in jo želite podaljšati) od 1.12.2018 dalje ne vlagajo, saj bodo centri za socialno delo po uradni dolžnosti odločili o nadaljnji upravičenosti do pravice.

Če se za pravico do znižanega plačila vrtca zaproša prvič, je še vedno treba vložiti vlogo!

Če je pravica na podlagi **prve** vloge **zavrnjena**, je treba vložiti novo vlogo. Podaljševanje pravice do znižanega plačila vrtca po uradni dolžnosti s strani centrov za socialno delo velja namreč samo za **priznane** pravice do znižanega plačila vrtca.

**Primer:**
Če prvo vlogo vložite avgusta 2018 in izpolnjujete vse zakonsko določene pogoje, ste do znižanega plačila vrtca **upravičeni od 1. 9. 2018 do 31. 8. 2019**. Če bo vaš otrok vrtec obiskoval še naprej, tj. od septembra 2019 dalje,**nove vloge meseca avgusta 2019** oziroma **z mesecem izteka dodeljene pravice ni treba vložiti**, saj bo center za socialno delo po uradni dolžnosti odločil o nadaljnji upravičenosti do pravice.

Če prvo vlogo vložite decembra 2018 in izpolnjujete vse zakonsko določene pogoje, ste do znižanega plačila vrtca **upravičeni od 1. 1. 2019 do 31. 12. 2019.** Če boste v tem obdobju uveljavljali spremembo, npr. izgubo plače v mesecu juliju 2019, bo CSD izdal novo odločbo za obdobje od 1. 8. 2019 do 31. 7. 2020.

Kje in kako

* **pri krajevno pristojnem centru za socialno delo** – osebno, po pošti, elektronsko
* **na**[**enotni vlog za uveljavljanje pravic iz javnih sredstev**](http://www.mddsz.gov.si/si/uveljavljanje_pravic/)
	+ [**elektronska vloga**](http://www.mddsz.gov.si/si/uveljavljanje_pravic/)

Višina plačila vrtca se ugotavlja glede na povprečni mesečni dohodek na osebo.

**Plačilo staršev v odstotku od cene programa za vloge in uvrstitve v dohodkovni razred.**

|  |  |  |
| --- | --- | --- |
| **dohodkovni razred** | **povprečni mesečni dohodek na osebo**(povprečni mesečni dohodek na osebo - v EUR) | **plačilo staršev**(plačilo starše v % od cene programa) |
| **1** | do 188,02 EUR | 0% |
| **2** | od 188,03 do 313,37 EUR | 10 % |
| **3** | od 313,38 do 376,05 EUR | 20 % |
| **4** | od 376,06 do 438,72 EUR | 30 % |
| **5** | od 438,73 do 553,63 EUR | 35 % |
| **6** | od 553,64 do 668,53 EUR | 43 % |
| **7** | od 668,54 EUR do 856,56 EUR | 53 % |
| **8** | od 856,57 EUR do 1.034,14 EUR | 66 % |
| **9** | od 1.034,15 EUR | 77 % |

**Staršem, ki ne uveljavljajo znižanega plačila vrtca** (in so zavezanci za dohodnino v Republiki Sloveniji), vrtec izstavi račun v višini najvišjega dohodkovnega razreda po lestvici (77 %).

**Rejenci** so v celoti oproščeni plačila vrtca, ceno programa, v katerega je vključen otrok, krije občina, v kateri ima rejenec stalno prebivališče. Prvo vlogo za oprostitev plačila vrtca za rejenca odda rejnik.

Starši, ki imajo v vrtcu **dva ali več otrok**, z uveljavitvijo Zakona za uravnoteženje javnih financ **za drugega otroka plačajo 30 % plačila**, ki jim je določeno v skladu z zakonom kot znižano plačila vrtca. **Za vsakega nadaljnjega otroka pa so oproščeni plačila vrtca**. Z odločbo, s katero center za socialno delo odloči o znižanem plačilu vrtca, odloči tudi o oprostitvi plačila vrtca za tretjega in vsakega naslednjega otroka. Če se tretji ali vsak naslednji otrok vključi v vrtec po izdaji odločbe, center o tem odloči s posebno odločbo.

Starši, ki **niso zavezanci za dohodnino** v Republiki Sloveniji, plačujejo polno ceno programa, v katerega je vključen otrok.

**Posebne okoliščine**

Center za socialno delo lahko v izjemnih primerih, kjer bi plačilo programa vrtca ogrozilo socialno varnost oseb ali iz drugih pomembnih razlogov, določi nižje plačilo za vrtec. Pri tem morajo biti posebej opredeljeni razlogi za neugoden socialni in materialni položaj osebe, na katere oseba ne more vplivati, jih pa je ob strokovni pomoči centra za socialno delo pripravljena začeti odpravljati, v dogovorjenem roku in na dogovorjen način.